title: Hombre choto
text: L'hombre choto ye un personache de mito u cuento popular d'a Guarguera, en o Sarrablo historico, que José Antonio Adell y Celedonio García enquadran en a tradición d'os chigants perinencos u «homes granizos».
  
  Se deciba Mamés y heba naixiu d'una pastora y de pai desconoixiu, talment bell monstruo. Su mai lo crió amagau en o mont, sin contacto con atros humans, y a mesura que creixeba se feba platero que no yera de tot humano, pos yera más gran y teneba pelo por tot lo cuerpo como un animal. Podeba brincar por os cillos como as crapas de su mai, por o que de camín le metioron a embotada d'«hombre choto». Cazaba y feba de pastor pa vivir.
  
  Un día vido una moceta d'una aldeya de la val, de la que se quedó prendau. Os meses siguients iba a espiar-la, amagando-se entre as matas, y quan ella no s'apercataba el s'amanaba tot lo que podeba pa poder-se lievar a ulor como recuerdo.
  
  Una vez d'estas a moza le descubrió, y el, d'o espanto que le pilló, no se pudo mover. A moceta, que yera amable, por cuentas de fuir-ne d'o monstruo se fizo su amiga. Pasoron as semanas y os amigos se veyeban cada día de tardes. Mamés yera enamoradismo d'ella y quan se separaban feba siempre lo mesmo: ir-se-ne ta la espluga do viviba y remerar a ulor d'ella.
  
  Un mal día a moceta tenió que marchar d'o lugar y pa no causar-le pena, no se despidió de Mamés. Os días siguients l'hombre choto tremenaba por o mont y la uscaba por cada zerigüeta, sin nunca poder-la trobar. O chigant yera cada vez más trastornau por a perda d'a suya amada, dica que a la fin resolvió brincar d'alto d'a penya Canciás y matar-se pa no haber de penar más.
  
  Referencias
  
  Se veiga tamién 
  
  Chuan l'Onso.
  Chuan Ralla.
  Hombre cerrudo.
  Hombre de Mataire.
  
  Mitolochía aragonesa
  Mitolochía de Sarrablo